कोविड-19 से मुक्त होने वाले कई लोगों में जोड़ों और पीठ में दर्द की समस्या
दिल्ली के एक बड़े अस्पताल ने अपने हड्डी रोग विभाग के हवाले से शनिवार को दावा किया कि कोविड-19 से मुक्त होने वाले लोगों में जोड़ों और पीठ के दर्द की समस्या आ रही है।
नयी दिल्ली: दिल्ली के एक बड़े अस्पताल ने अपने हड्डी रोग विभाग के हवाले से शनिवार को दावा किया कि कोविड-19 से मुक्त होने वाले लोगों में जोड़ों और पीठ के दर्द की समस्या आ रही है। कोरोना वायरस संक्रमण से मुक्त होने के बाद भी बड़ी संख्या में लोगों को कोविड बाद की जटिलताओं का सामना करना पड़ रहा है जिसमें बालों का झड़ना और त्वचा संबंधी समस्याएं आना शामिल है। मूलचंद अस्पताल के हड्डी और रीढ़ सर्जन डॉक्टर विशाल निगम के अनुसार, ‘‘हड्डियों के क्लिनिक में आजकल कोविड से मुक्त हुए लोगों में सबसे ज्यादा पीठ और जोड़ों के दर्द की समस्या आ रही है। करीब 15 प्रतिशत मरीज जोड़ों के दर्द और 45 प्रतिशत मरीजों में मांसपेशियों के दर्द की शिकायत आ रही है।’’ उन्होंने बताया कि जोड़ों का दर्द कुछ समय के लिए या फिर लंबे वक्त तक भी रह सकता है। डॉक्टरों ने बताया कि मरीज सबसे गलत कदम यह उठाते हैं कि वे कमजोरी होने के बावजूद तुरंत अपने सामान्य रूटिन में लौटने की कोशिश करते हैं। इससे वो जल्दी ठीक होने के स्थान पर बीमार हो जाते हैं। व्यायाम और रूटिन में लौटना, धीरे-धीरे होना चाहिए, इस बात को समझना चाहिए कि शरीर कमजोर है और उसे पूरी तरह स्वस्थ होने में समय लगेगा। निगम ने कहा, ‘‘कोविड के बाद कमजोरी से थकान होती है और फिर सामान्य रूटिन में लौटने में दिक्कत होती है।’’